**OBRAZLOŽENJE POSEBNOG DIJELA FINANCIJSKOG PLANA 2024.-2026.**

## 51280 Javna ustanova Lučka uprava Vukovar

Lučka uprava Vukovar je javna ustanova za upravljanje lukama i pristaništima na rijeci Dunav. Osnovana je od strane Republike Hrvatske 2001. godine na temelju Zakona o plovidbi i lukama unutarnjih voda. Djelatnosti Lučke uprave su organizacija i nadzor pristajanja i manevriranja plovila u luci, kontrola lučkog prometa, ulazaka i izlazaka prijevoznih sredstava i tereta, održavanje, izgradnja i modernizacija zajedničkih lučkih građevina, izgradnja i modernizacija lučkih građevina u ime Republike Hrvatske, upravljanje nekretninama na lučkom području na kojima ima pravo građenja, upravljanje slobodnom zonom na lučkom području koja je osnovana odlukom Vlade Republike Hrvatske sukladno propisima koji uređuju slobodne zone, obavljanje stručnih poslova u vezi s davanjem Odobrenja, nadzor nad radom lučkih operatera i korisnika luke koji obavljaju lučke djelatnosti, marketing i promocija luke na transportnom tržištu, osiguravanje pružanja usluga od općeg interesa ili za koje ne postoji interes drugih gospodarskih subjekata, izrada prijedloga planskih dokumenata za razvitak lučkog sustava, tehnička pomoć tijelima lokalne i područne (regionalne) samouprave na području razvoja luka i pristaništa te drugi poslovi utvrđeni Zakonom o plovidbi i lukama unutarnjih voda.

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| 51280 | 1.559.063 | 5.095.863 | 7.617.148 | 5.777.730 | 5.507.980 | 149,5 |

### 3111 PRIPREMA I PROVEDBA PROJEKATA SUFINANCIRANIH SREDSTVIMA FONDOVA EU

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| 3111 | 00 | 6.000 | 142.250 | 489.750 | 00 | 2370,8 |

Cilj 1. Uspješna priprema i praćenje provedbe projekata sufinanciranih sredstvima fondova EU

Pokazatelji učinka

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Stupanj provođenja projekta sukladno projektnom planu | Učinkovitost realizacije pripreme projekata sufinanciranih sredstvima fondova EU | % | 0 | Lučka uprava Vukovar | 22 | 100 |  |

#### K930006 NPOO - C1.4. R3-I4 OPREMANJE LUKA I PRISTANIŠTA INFRASTRUKTUROM ZA ZBRINJAVANJE OTPADA - LU VUKOVAR

Zakonske i druge pravne osnove

Zakonske i druge pravne osnove

-Uredba (EU) 2021/241 Europskog Parlamenta i Vijeća od 12. veljače 2021. o uspostavi Mehanizma za oporavak i otpornost

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| K930006 | 00 | 6.000 | 142.250 | 489.750 | 00 | 2370,8 |

Projektom "Opremanje luka i pristaništa infrastrukturom za zbrinjavanje otpada", izgradit će se terminal za prikupljanje otpada s plovila i objekti za gospodarenje otpadom u luci Vukovar. Strategija prometnog razvoja predviđa mjeru izgradnje terminala za opasne tvari i objekata za gospodarenje otpadom, u skladu s mjerama zaštite okoliša i Strategije za zaštitu voda.

Tijekom 2024. godine planira se izrada studijsko-projekte dokumentacije u iznosu od 142.250 eura, koja uključuje koncepcijsko rješenje, idejni projekt, elaborat za provedbu postupaka utjecaja na ekološku mrežu, prometno tehnološki elaborat, glavni projekt i ishođenje građevinske dozvole te izvedbeni projekt. Po izradi potrebne dokumentacije, u 2025. godini je planirana gradnja. Prva aktivnost gradnje uključuje uređenje obale i izgradnju obaloutvrde u neposrednom okruženju, izgradnju pristupne ceste i pratećih infrastrukturnih sadržaja. Druga uključuje izgradnju natkrivenog prostora veličine 50 m2 za kontejnere za selektirani otpad, a ovom stavkom predviđena je i nabava spremnika za komunalni otpad, staklo, papir, metal, zauljeni otpad, boje i otpala, baterije. Treća aktivnost je izgradnja okna na obali s instaliranom crpkom kapaciteta 5 m3/h za zauljene vode s pripadajućim podzemnim separatorom i ispustom u recipijent, a ovom stavkom je obuhvaćena i nabava svih potrebnih fleksibilnih crijeva. Četvrta aktivnost uključuje uređenje pristupnih prometnih površina i lokacija na kojima su smještena vozila koja će prihvaćati sanitarno-fekalne vode iz podzemnog spremnika i vršiti održavanje separatora koja moraju biti vodonepropusna i s dodatnim osiguranjem od prolijevanja sadržaja prilikom crpljenja – ukupna površina predviđena ja u veličini cca 300 m2. Za navedene aktivnosti u 2025. godini planiran je trošak od 488.750 eura.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Izgradnja terminala za prikupljanje otpada s plovila i objekata za gospodarenje otpadom u luci Vukovar | Rezultat uključuje pripremu projektne dokumentacije te izgradnju terminala predviđenog strategijom prometnog razvoja | % | 0 | Lučka uprava Vukovar | 22 | 100 |  |

### 3115 RAZVOJ UNUTARNJE PLOVIDBE

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| 3115 | 1.559.063 | 5.089.863 | 7.474.898 | 5.287.980 | 5.507.980 | 146,9 |

Cilj 1. Razvijen sustav unutarnje plovidbe

Pokazatelji učinka

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj učinka | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Povećanje količine prekrcajnog tereta u luci Vukovar | Ukupna količina prekrcajnog tereta u luci Vukovar | tona | 400.000 | Lučka uprava Vukovar | 500.000 | 550.000 | 570.000 |
| Povećanje broja putnika u pristaništima Lučke uprave Vukovar | Ukupan broj prevezenih putnika u domaćem i međunarodnom prometu u pristaništima Lučke uprave Vukovar | putnik | 55.000 | Lučka uprava Vukovar | 70.000 | 80.000 | 90.000 |

#### A930001 ADMINISTRACIJA I UPRAVLJANJE

Zakonske i druge pravne osnove

- Zakon o plovidbi i lukama unutarnjih voda

- Uredba o upravljanju i vođenju poslova lučkih uprava unutarnjih voda

- Uredba o tehničko-tehnološkim uvjetima za luke i uvjetima sigurnosti plovidbe u lukama i pristaništima unutarnjih

voda

- Uredba o određivanju lučkog područja luke Vukovar

- Uredba o pristaništima unutarnjih voda

- Pravilnik o kriterijima za određivanje naknada za koncesije u lukama i pristaništima unutarnjih voda

- Pravilnik o tovarištima

- Pravilnik o uvjetima za obavljanje djelatnosti brodarskog agenta

- Pravilnik o organizaciji i sistematizaciji radnih mjesta

- Pravilnik o plaćama, naknadama plaća i drugim novčanim i nenovčanim primicima

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| A930001 | 380.475 | 640.738 | 643.480 | 644.480 | 644.480 | 100,4 |

Ova aktivnost pokriva troškove rada zaposlenika, naknade troškova zaposlenima, rashode za materijal i energiju, rashode za usluge, ostale nespomenute rashode poslovanja, financijske rashode, rashode za nabavu materijalne i nematerijalne imovine te dodatna ulaganja na građevinskim objektima.

Rashodi za zaposlene i naknade troškova zaposlenima planirani su na bazi 13 zaposlenih te je za njih predviđeno 56% od ukupno planiranih sredstava na ovoj aktivnosti u 2024., 2025. i 2026. godini.

Rashodi za energiju i materijal planirani su za lokacije upravne zgrade, putničkog pristaništa u Vukovaru, Iloku, Aljmašu, Batini, komunalnog pristaništa »Marina« u Vukovaru, pristaništa za mala plovila u Vukovaru i teretne luke u Vukovaru. Za navedeno je planirano 6% od ukupno planiranih sredstava u 2024., 2025. i 2026. godini.

U okviru rashoda za usluge planirana su sredstva za godišnje rate leasing-a za službene automobile, najamnine za poslovni prostor prema važećem ugovoru o najmu, usluge tekućeg i investicijskog održavanja, usluge telefona, pošte i prijevoza, računalne, komunalne, usluge promidžbe i informiranja, zdravstvene usluge te intelektualne usluge poput savjetodavnih, geodetsko-katastarskih, odvjetničkih i drugih usluga. Za navedeno je planirano 21% od ukupno planiranih sredstava na ovoj aktivnosti u 2024., 2025. i 2026. godini.

Ostali nespomenuti rashodi poslovanja odnose se na naknade upravnog vijeća, premije osiguranja, troškove reprezentacije, članarine i ostale nespomenute rashode za koje je planirano 10% od ukupno planiranih sredstava u 2024., 2025. i 2026. godini. Financijski rashodi odnose se na bankarske usluge, zatezne kamate i ostale rashode te nemaju značaj udio u odnosu na planirana sredstva.

U sklopu rashoda za nabavu neproizvedene dugotrajne imovine planirani su rashodi za licence za koje je planirano 0,16% od ukupno planiranih sredstava na ovoj aktivnosti u 2024., 2025. i 2026. godini.

Za rashode za nabavu proizvedene dugotrajne imovine planirano je 3% od ukupno planiranih sredstava na ovoj aktivnosti u 2024., 2025. i 2026. godini, a obuhvaća troškove za nabavu uredske opreme i namještaja, komunikacijske opreme, opreme za održavanje i zaštitu i ulaganje u računalne programe.

U okviru rashoda za dodatna ulaganja na nefinancijskoj imovini planira su sredstva za dodatna ulaganja na građevinskim objektima. U 2024., 2025. i 2026. godini predviđeno je 2% sredstava od ukupno planiranih sredstava na ovoj aktivnosti.

#### A930002 GRADNJA I ODRŽAVANJE

Zakonske i druge pravne osnove

- Zakon o plovidbi i lukama unutarnjih voda

- Uredba o tehničko-tehnološkim uvjetima za luke i uvjetima sigurnosti plovidbe u lukama i pristaništima unutarnjih voda

- Uredba o određivanju lučkog područja luke Vukovar

- Uredba o pristaništima unutarnjih voda

- Strategija prometnog razvoja Republike Hrvatske 2017. -2030., točke 2.7, 4.2.6 i 5.6.

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| A930002 | 748.958 | 3.411.775 | 5.995.428 | 4.429.250 | 4.649.250 | 175,7 |

Projekti gradnje i održavanja provode se svake godine i temelje se na ulaganju u lučku infrastrukturu u cilju kvalitativnog i tehnološkog osuvremenjivanja luka unutarnjih voda kako bi se što kvalitetnije udovoljilo postojećoj i očekivanoj transportnoj potražnji na unutarnjim vodama. Rekonstrukcijom postojećih lučkih kapaciteta, izgradnjom novih kapaciteta i proširenjem lučkog područja, Lučka uprava Vukovar želi modernizirati luku u tehničko tehnološkom smislu i povezati s gospodarsko-poduzetničkim zonama odnosno integrirati u logističko distribucijske lance. U okviru ove aktivnosti planiranje se temelji na projekatima gradnje i modernizacije te održavanja lučkih građevina.

**Gradnja i modernizacija**

*- Postavljanje plutajućeg objekta u Vukovaru -*

Za potrebe postavljanja plutajućeg objekta – pristana u putničkom pristaništu Vukovar izrađena je projektna dokumentacija kojom se predviđa smještaj plutajućeg objekta u prostoru, odnosno stvaraju se preduvjeti za upis plutajućeg objekta pri nadležnoj lučkoj kapetaniji. Tijekom 2023. godine izrađena je cjelokupna projektna dokumentaciju te aplikacijski obrazac za prijavu projekta na NPOO. Nastavno na navedeno Lučka uprava Vukovar temeljem izrađene tehničke dokumentacije planira provesti postupak javne nabave za izgradnju i postavljanje plutajućeg objekta. Prije početaka same faze izgradnje potrebno je ishoditi lokacijsku dozvolu, što se očekuje tijekom 2024. godine. Građevinsku dozvolu nije potrebno ishoditi budući da su privezni elementi projektirani u sklopu projekta koji je pod ingerencijom Hrvatskih voda.

*- Upravna zgrada Lučke uprave Vukovar -*

Lučka uprava Vukovar od osnutka 2001. godine nije trajno riješila pitanje poslovnih ureda. Kako je dio vremena provela u uredima koji nisu bili adekvatni za smještaj djelatnika (montažni objekti) problem je djelomično riješen preseljenjem u iznajmljeni prostor. Budući da trenutni najam poslovnog prostora nije trajno rješenje potrebno je pristupiti pripremi projektne dokumentacije za izgradnju administrativne zgrade u koju bi se smjestile sve institucije i službe koje trenutno rade unutar lučkog područja, a koje su dio lučkog i transportnog sustava (LUV, policija, carina, kontrolne kuće, lučki operateri, špediteri…). U 2024. godini planirana sredstva namjeravaju se utrošiti za početak postupka javne nabave i ugovaranje izvođenja građevinskih radova.

*- Postavljanje plutajućeg objekta u Iloku -*

S ciljem modernizacije postojećeg putničkog pristaništa Ilok proveden je postupak izrade projektne dokumentacije novog plutajućeg objekta - pristana za putnička plovila jer je postojeći pristan dotrajao te samim tim zahtjeva znatna financijska sredstva za tehničko održavanje. Lučka uprava Vukovar finalizirala je izradu projektne dokumentacije novog pristana za putnička plovila u Iloku te je ishodila lokacijsku dozvolu za postavljanje novog plutajućeg objekta-pristana. U okviru aktivnosti predviđena je priprema postupka nominacije faze izgradnje plutajućeg objekta kroz raspoloživa sredstva putem Državnog proračuna ili EU sredstava.

*- Izgradnja pristaništa u Otoku -*

Nakon završetka pripreme projektne dokumentacije i ishođenja potrebnih dozvola te provedbe postupka javne nabave za radove na izgradnji pristaništa, 2024. godine planira se početak izvođenja građevinskih radova.

*- Izgradnja pristaništa u općini Erdut -*

Planirana je izrada cjelokupne projektne dokumentacije te ishođenje svih potrebnih dozvola s ciljem izgradnje pristaništa u Erdut u mjestu Dalj. U 2024. godini očekuje se izdavanje akata za gradnju.

*- Izrada projektne dokumentacije za izmještanje riječne marine Marina u Vukovaru -*

Lokacijskom dozvolom dozvoljena je provedba zahvata u prostoru pristaništa „Marina“ u Vukovaru koje se postavljanja privremeno, a koje je potrebno ukloniti prilikom gradnje građevina planiranih prostornim planom. Budući da su Hrvatske Vode počeli provedbu zahvata u prostoru, regulacija desne obale rijeke Dunav od rkm 1333 do rkm 133, a na lokaciji provedbe zahvata smješteno je pristanište „Marina“, isto je potrebno izmjestiti. Kroz ovu aktivnost planirana je izrada projektne dokumentacije uklanjanja te smještaja na novu lokaciju.

*- Izgradnja putničkog pristaništa u Andrijaševcima -*

Nakon završetka pripreme projektne dokumentacije i ishođenja potrebnih dozvola te provedbe postupka javne nabave za radove na izgradnji pristaništa 2024. godine planira se početak izvođenja građevinskih radova na izgradnji pristaništa u Andrijaševcima.

*- Izgradnja pristaništa u općini Draž- Topoljski dunavac -*

U 2023.g. sklopljen je ugovor za izradu cjelokupne projektne dokumentacije te ishođenje svih potrebnih dozvola s ciljem izgradnje pristaništa u općini Draž – Topoljski dunavac. Budući da zbog dugotrajnosti upravnih poslova vezanih uz izdavanje akata koji se odnose na gradnju predmetnog pristaništa, usluga izrade projektne dokumentacije planirana je tijekom 2024.g., odnosno i okončanje ugovora za izradu projektne dokumentacije koji je sklopljen u 2022. godini.

*- Dodatna ulaganja na građevinskim objektima –*

Predviđenom aktivnošću planirana su sredstva za podizanje razine funkcionalnosti postojećih lučkih građevina na lučkom područje luke Vukovar i pristaništima.

*- Projektiranje infrastrukture na lučkom području luke Vukovar –*

S ciljem rekonstrukcije te sanacije infrastrukture na lučkom području luke Vukovar predviđena su sredstva za izradu projektne dokumentacije.

*- Izrada dokumentacije za lokaciju Opatovac -*

Tijekom 2024. godine planira se nastavak pripreme projektne dokumentacije s ciljem izgradnje lučkih građevina neposredno uz lokaciju novoizgrađenog zimovnika u Opatovcu.

*- Izrada projektne dokumentacije za pristan na Otoku sportova u Vukovaru -*

U 2023.g. ugovorena je izrada Idejnog rješenja kojim će se definirati izrada pristanišne infrastrukture s plutajućim objektima - pontonima i pristupnim mostom za potrebe priveza i sigurnog bočnog pristajanja manjeg putničkog broda i čamaca na rijeci Dunav na lokaciji „Otok sportova“ u Vukovaru na rkm 1333+300 desne obale rijeke Dunav. U 2024.g planirana je, a sukladno Idejnom rješenju daljnji tijek izrade kompletne projektno tehničke dokumentacije koja je nužna za ishođenje potrebnih dozvola za postavljanje plutajućih objekata i izgradnju pristaništa na prethodno navedenoj lokaciji.

*- Izgradnja pristaništa u akvatoriju lučice Otok športova -*

Za izgradnju marine na Otoku sportova u Vukovaru potrebna je nadopuna postojeće projektne dokumentacije (idejni projekti, ishođenje lokacijske i građevinske dozvole) te objava javnog nadmetanja za radove i stručni nadzor. Izvođenje građevinskih radova podrazumijeva pripremu instalacija za plovni objekt (ponton), sustava sidrenja, pristupnih mostova i stručnog nadzora nad gore navedenim radovima. U 2023. godini ugovorene su usluge novelacije projektne dokumentacije Nakon završetka novelacije projektne dokumentacije, početkom 2024. godine očekuje se izdavanje Lokacijske, a potom i Građevinske dozvole. Po izdavanju akata za gradnju, očekuje se početak postupka javne nabave te izvođenje građevinskih radova.

*- Otkup zemljišta -*

Za potrebe proširenja lučkog područja luke Vukovar planirano je otkup zemljišta za potrebe proširenje postojeće lučkog područja.

*- Izgradnja putničkog pristaništa Vučedol -*

Lučka uprava Vukovar je kao projektni partner u Projektu uređenja Arheološkog parka Vučedol izradila projektnu dokumentaciju za potrebe izgradnje putničkog pristaništa. Projekt izgradnje putničkog pristaništa Vučedol nadovezuje se na cijeli projekt Arheološkog parka za koji je početkom 2021. godine pokrenut ponovljeni postupak izdavanja lokacijske dozvole budući da je prethodna lokacijska dozvola istekla. Kroz novelaciju projekta Arheološkog parka definirane su trase komunalne infrastrukture sukladno posebnim uvjetima javno pravnih tijela, koje su bitne za postupak izdavanja posebnih uvjeta za izgradnju putničkog pristaništa Vučedol. Lučka uprava Vukovar je tijekom 2022. godine ishodila Lokacijsku dozvolu za te je pokrenula postupak ishođenja Građevinske dozvole. Budući da Ministarstvo prostornog uređenja, graditeljstva i državne imovine nije izdalo traženu suglasnost na izdavanje Građevinske dozvole, očekuje se kako će se što je moguće prije ishoditi suglasnost a potom i Građevinska dozvola. U 2024. godine očekuje se provedba postupka javne nabave za radove, odabir izvođača te početak građevinskih radova.

*- Studijska dokumentacija/elaborati -*

Za potrebe parcelacije, utvrđivanje pristanišnog područja te razvrstavanja i otvaranja pristaništa, izmjene prostornih planova, planova razvoja i revitalizacije predviđena su sredstva za ugovaranje usluga pripreme elaborata.

*- Projektiranje pristaništa Vinkovci – lokacija Sopot, Centar i Trbušanci -*

Tijekom 2024. godine planira se završetak pripreme projektne dokumentacije te ishođenje akata za gradnju pristaništa u Privlaci. Nakon ishođenja akata za gradnju predviđeno je pokretanje postupka javne nabave za izvođenje građevinskih radova.

*- Izgradnja pristaništa u Privlaci -*

Tijekom 2024. godine planira se priprema projektne dokumentacije te ishođenje akata za gradnju pristaništa u Privlaci.

*- Izgradnja pristaništa u Otoku- lokacija II -*

Tijekom 2024. godine planira se priprema projektne dokumentacije te ishođenje akata za gradnju pristaništa u Privlaci.

*- Uređenje toka i obale rijeke Bosut na području općine Stari Jankovci-*

Predviđena sredstva planiraju se utrošiti za izradu projektne dokumentacije za izgradnju pristaništa na području općine Stari Jankovci.

*- Izgradnja riječne marine na Vučedolu -*

Tijekom 2024. godine planira se priprema projektne dokumentacije za izgradnju riječne marine na lokaciji Vučedol u Vukovaru te pokretanje postupaka izdavanja akata za gradnju. Po ishođenju akata za gradnju planira se provedba postupka javne nabave za gradnju.

**Održavanje**

*- Ispitivanje nosivosti i izrada elaborata nosivosti priveznih elemenata - bitvi u luci Vukovar i putničkim pristaništima - Faza 2*

Ispitivanje nosivosti potrebno je ponoviti u luci Vukovar, putničkom pristaništu Vukovar i po potrebi u drugim putničkim pristaništima kako bi se analiziralo trenutno stanje bitvi s aspekta tehničkih uvjeta kojima moraju udovoljavati privezni elementi, a s ciljem zadovoljenja osnovnih uvjeta sigurnosti. Tome u prilog ide činjenica kako su tijekom redovitih pregleda bitvi koje se koriste za privez postojećeg pontona u putničkom pristaništu Vukovar uočena oštećenja uslijed eksploatacije.

*- Održavanje industrijskih kolosijeka -*

Sanacija industrijskih kolosijeka na lučkom području luke Vukovar podrazumijeva sanaciju kolosijeka sukladno izvješću o izmjeri, vizualnom pregledu te preporukama neovisnog stručnjaka o potrebama za održavanjem industrijskih kolosijeka u ispravnom stanju sukladno važećoj regulativi koja definira održavanje industrijskih kolosijeka. Usluge redovite izmjere i vizualnog pregleda stanja, a sve sukladno propisima o sigurnosti industrijskih kolosijeka. Planirana sanacija podrazumijeva zamjenu postojećeg gornjeg ustroja kolosijeka koji je izveden na drvenim pragovima u asfaltu te izvedbom u AB ploči. Za 2024. godinu predviđa se nastavak sanacije preostale duljine industrijskih kolosijeka od pozicije gdje je završena prethodna dionica sanacije kolosijeka kako bi se u konačnici zaokružilo cjelokupno održavanje i popravak postojećih industrijskih kolosijeka na području luke Vukovar na kojemu lučke djelatnosti obavlja koncesionar Luka Vukovar d.o.o. Isto tako s obzirom da je projekt „Modernizacije u elektrifikacije željezničke pruge Vinkovci – Vukovar“ u završnoj fazi, postojeći kolosijeci koji su jednim dijelom dosad bili na upravljanju HŽ Infrastrukture prijeći će na upravljanje Lučke uprave Vukovar pri čemu će se morati osigurati sredstva za njihovo kvalitetno održavanje.

*- Redovno tehničko održavanje infrastrukture, postrojenja i opreme -*

U okviru redovnog tehničkog održavanja za 2024. godinu predviđeno je sljedeće: redovni godišnji pregled plutajućih objekata, redovna godišnja revizija elektropostrojenja, redovni radovi na održavanju sustava videonadzora u putničkim pristaništima, antikorozivna zaštita na putničkim pristaništima, limarski radovi, sitni elektro i bravarski radovi, hitne intervencije u luci Vukovar i u putničkim pristaništima, radovi uslijed izvanrednih događaja, redovno održavanje protupožarne opreme, radovi na redovnom održavanju kanalizacijskog sustava i sustava oborinske odvodnje te manji građevinski zahvati na sanaciji postojećih lučkih građevina. Planira se košnja travnatih površina na lučkom području, održavanje i čišćenje od naplavina komunalnog pristaništa Marina i putničkih pristaništa u Vukovaru, Iloku, Batini i Aljmašu, građevinski radovi na sanaciji bitvi i druge aktivnosti prema ukazanoj potrebi.

*- Sanacija obaloutvrde u putničkom pristaništu Aljmaš -*

Tijekom 2023.g. preveden je postupak javne nabave za izvođenje radova na sanaciji obaloutvrde u putničkom pristaništu Aljmaš sukladno projektnoj dokumentaciji, odnosno Elaboratu sanacije obaloutvrde izrađenoj u 2022.g. Ugovor za izvođenje radova sklopljen je sa gospodarskim subjektom Vodoprivreda Vinkovci d.d. krajem kolovoza 2023.g. U 2024.g planiran je nastavka radova na sanaciji obaloutvrde ugovorenih tijekom 2023. godine.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Povećanje broja izgrađenih pristaništa | Izgradnja pristaništa u Vukovaru, Vinkovacima, općini Andrijaševci, općini Draž, u Privlaci i Otoku | broj | 7 | Lučka uprava Vukovar | 9 | 11 | 13 |

#### K930004 CEF 2014-2020 - PRIPREMA FAIRWAY 2 RADOVA NA KORIDORU RAJNA-DUNAV - PRIVEZIŠTA

Zakonske i druge pravne osnove

- Zakon o plovidbi i lukama unutarnjih voda

- Uredba o pristaništima unutarnjih voda

- Strategija prometnog razvoja Republike Hrvatske 2017. – 2030., točke 2.7, 4.2.6 i 5.6.

- Ugovor o bespovratnim sredstvima No INEA/CEF/TRAN/M2019/2113451

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| K930004 | 78.540 | 64.050 | 24.840 | 00 | 00 | 38,8 |

U skladu s člankom 15. Uredbe EU br. 1315/2013, ovaj projekt, u okviru Globalnog projekta za osiguravanje i održavanje dobrog stanja plovidbe duž koridora osnovne mreže Rajna-Dunav, ima za cilj uklanjanje postojećih uskih grla koja ometaju plovidbu duž dijela Dunava i Save. Globalni projekt uključuje dvije udružene akcije: 2019EU-TM-0262-S i 2019-HR-TM-0263-S. Obje će se akcije provoditi prateći rezultate akcija koje financira CEF FAIRway Dunav (2014-EU-TM-0219-S i 2019-EU-TMC-0231-S) i biti će usmjerene na ubrzanje budućih radova na unapređenju infrastrukture duž Dunava i Save.

Sveukupno, projekt će težiti postizanju sljedećih rezultata:

- Izrada popisa navigacijskih i okolišnih karakteristika zajedničkog hrvatsko-srpskog dijela Dunava

- Izrada i isporuka projektnog zadatka za funkcionalne nadogradnje transnacionalnog sustava praćenja plovnih putova (WAMOS),

- Definiranje koncepta suradnje i koordinacije dionika duž austrijskog, hrvatskog i srpskog dijela Dunava,

- Izrada i isporuka studije za Austriju, Hrvatsku i Srbiju kojom će se procijeniti potrebe za nadogradnjom /izgradnjom

privezišta duž dionica Dunava i Save na kojima se nalaze ove akcije.

Aktivnosti projekta uključuju:

1.Upravljanje projektom,

2. Praćenje zajedničkog hrvatsko-srpskog dijela Dunava (river-km 1433,1 to river-km 1295,5)

3. Modeliranje i višekriterijska analiza zajedničkog hrvatsko-srpskog dijela Dunava,

4. Određivanje specifikacija sustava za nadzor plovnog puta (Waterway Monitoring System (WAMOS)),

5. Koncept suradnje i koordinacije dionika,

6. Ocjena, analiza zahtjeva i dokumentacije za privezišta.

U provedbi projekta, Lučka uprava Vukovar aktivno sudjeluje u aktivnosti 1- Upravljanje projektom i aktivnosti 6 Priprema procjene, analiza zahtjeva i dokumentacija za privezišta. Aktivnost 6 podrazumijeva provedbu detaljne procjene trenutnog stanja upotreba i statusa privezišta u Hrvatskoj, kao i slične infrastrukture koja se koristi u svrhu privezišta.

U troškove upravljanja projektom ubrajamo plaće za redovan rad, doprinose za obveze zdravstvenog osiguranja, službena putovanja i reprezentaciju, a koje iznose 83% od ukupno planiranog iznosa za 2024. godinu. U troškove pripreme projektne dokumentacije ubrajamo usluge promidžbe i informiranja, zakupnine i najamnine, intelektualne i osobne usluge i ostala nematerijalna imovina, a koje iznose 13% od ukupno planiranog iznosa za 2024. godinu

Lučka uprava je u okviru svoje pod-aktivnosti tijekom 2023. godine završila i isporučila finalnu verziju Studije koja uključuje detaljnu analizu postojećeg stanja, potreba i planova izgradnje privezišta. Budući da projekt uključuje i aktivnosti drugih projektnih partnera koje još nisu finalizirane i za koje je izvjesno da se ne mogu izvršiti do kraja Ugovora o bespovratnim sredstvima u travnju 2024. godine, do kraja 2023. godine vodeći partner projekta podnijeti će i službeni zahtjev za produljenje Ugovora o dodjeli bespovratnih sredstava do kraja 2024. godine. Završetak provedbe projekta predviđen je do kraja 2024. godine kada završava i programsko razdoblje za CEF 2014-2020.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Stupanj dovršenosti projektne dokumentacije | Pripremom projektne dokumentacije za radove na koridoru Rajna -DunavPrivezišta stvara se preduvjet za procjenu potrebe izgradnje privezišta duž hrvatske dionice Dunava i Save | % | 95 | Lučka uprava Vukovar | 100 |  |  |

#### K930005 CEF - PRIPREMA PROJEKTNE DOKUMENTACIJE ZA IZGRADNJU VERTIKALNE OBALE U LUCI VUKOVAR

Zakonske i druge pravne osnove

- Zakon o plovidbi i lukama unutarnjih voda

- Uredba o određivanju lučkog područja luke Vukovar

- Strategija prometnog razvoja Republike Hrvatske 2017.-2030., točka 2.7, 4.2.6 i 5.6.

- Ugovor o bespovratnim sredstvima sklopljen s INEA/CEF/TRAN/M2019/2114380

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| K930005 | 256.610 | 955.096 | 734.150 | 00 | 00 | 76,9 |

Projekt pripreme projektne dokumentacije za izgradnju okomite obale u luci Vukovar je vrijedan 1,68 milijuna eura i njime Lučka uprava Vukovar planira izraditi projektnu dokumentaciju za izgradnju 300 metara nove okomite obale s pratećom infrastrukturom na dijelu na kojem obala nije izgrađena uključujući pripadajuće kolosijeke te spoj na postojeću željezničku i cestovnu infrastrukturu. Priprema projektne dokumentacije uključuje izradu Geodetskih i geomehaničkih podloga, Feasibility studije, Transportno tehnološkog elaborata, Idejnog projekta, Studije utjecaja na okoliš, Glavnog projekta te Izvedbenog projekta. Provedbom projekta bi se spriječilo štetno djelovanje visokih voda na lučkom području te bi se trenutno neiskorišteni prostor neposredno uz obalu stavio u funkciju luke, čime bi se povećao kapacitet i konkurentnost luke Vukovar.

U troškove upravljanja projektom ubrajamo plaće za redovan rad, doprinose za obveze zdravstvenog osiguranja, i reprezentaciju, a koje iznose 4% od ukupno planiranog iznosa za 2024. godinu. U troškove pripreme projektne dokumentacije ubrajamo usluge promidžbe i informiranja, zakupnine i najamnine, intelektualne i osobne usluge, ostale usluge i ostali građevinski objekti, a koje iznose 96% od ukupno planiranog iznosa u 2024. godini.

S obzirom na kašnjenja koja su se dogodila u pripremi projektne dokumentacije te provedbi upravnog postupka utvrđivanja utjecaja na okoliš, izvjesno je da će se provedba projekta nastaviti i nakon službenog završetka Ugovora o dodjeli bespovratnih sredstava u ožujku 2024. godine za koji će se do kraja 2023. godine podnijeti i službeni zahtjev za produljenje. Tijekom 2024. godine planiran je završetak pripreme i isporuka projektne dokumentacije uključujući tako ishođenje lokacijske i građevinske dozvole. Završetak provedbe projekta predviđen je do kraja 2024. godine kada završava i programsko razdoblje za CEF 2014-2020.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Stupanj dovršenosti projektne dokumentacije | Pripremom projektne dokumentacije stvara se preduvjet za realizaciju izgradnje vertikalne obale što će rezultirati povećanjem kapaciteta i konkurentnosti luke Vukovar | % | 45 | Lučka uprava Vukovar | 100 |  |  |

#### K930007 CEF - FAIRWAY DANUBE II - BUDUĆI KORACI ZA UNAPRJEĐENJE PLOVIDBE NA DUNAVU

Zakonske i druge pravne osnove

- Zakon o plovidbi i lukama unutarnjih voda (NN 144/21) Strategija prometnog razvoja Republike Hrvatske 2017. – 2030., točke 2.7, 4.2.6 i 5.6.

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Plan 2023. | Plan 2024. | Plan 2025. | Plan 2026. | Indeks 2024/2023 |
| K930007 | 00 | 17.875 | 77.000 | 214.250 | 214.250 | 430,8 |

FAIRway Danube II je transnacionalni i projektni prijedlog uz sudjelovanje Austrije, Slovačke, Mađarske, Hrvatske, Bugarske i Rumunjske koji ima za cilj osigurati usklađenost Dunava sa zahtjevima za prometnu infrastrukturu unutarnjih plovnih puteva kako je navedeno u čl. 15/3 Uredbe (EU) br. 1315/2013 (TEN-T Uredba), posebno s minimalnim zahtjevima koji se odnose na dubinu plovidbenog puta za očuvanje dobrog statusa plovidbe. Prijedlog će također doprinijeti provedbi Glavnog plana obnove i održavanja plovnog puta koji su usvojili gotovo svi dunavski ministri prometa (u lipnju 2022.), a koji se također spominje u Petom planu rada europskog koordinatora za koridor Rajna-Dunav. Radni paket WP6 (Studije za dogradnju infrastrukture za privezišta) ima za cilj pripremiti zrele projekte za nadogradnju postojeće i/ili izgradnju nove infrastrukture za privez plovila na unutarnjim vodama u Austriji, Slovačkoj i Hrvatskoj. Kroz radni paket WP6 Lučka uprava Vukovar izradit će studijsko-projektnu dokumentaciju za izgradnju infrastrukture za privezište u Hrvatskoj.

Aktivnosti u 2024. uključuju financiranje projektnog osoblja te izradu tender dokumentacije potrebne za izradu studijsko projektne dokumentacije. U 2025. godini planira se financiranje izrade studijsko-projektne dokumentacije, a u 2026. završetak izrade dokumentacije kao osnove za izgradnju privezišta. Završetak provedbe projekta predviđen je do kraja 2027. godine.

Pokazatelji rezultata

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Stupanj dovršenosti projektne dokumentacije | Pripremom studijsko-projektne dokumentacije stvara se preduvjet za izgradnju privezišta – mjesta za boravak plovila na vodnom putu u svrhu izmjene i kraćeg odmora posade plovila | % | 0 | Lučka uprava Vukovar | 13 | 78 | 90 |

*Odgovorna osoba*

 Ravnatelj

 Grgo Sabljić, struč.spec.ing.sec.